ຂປລ. ທ້າຍອາທິດຜ່ານມາ, ພະແນກສາທາລະນະສຸກ ແຂວງສະຫວັນນະເຂດ ຈັດກອງປະຊຸມທົບທວນຄືນ ການເຄື່ອນໄຫວບໍລິການ ຂອງຫ້ອງການກວດພະຍາດເອກະຊົນ ແລະ ວາງແຜນ ການເຄື່ອນໄຫວ ໃນຕໍ່ໜ້າ ພ້ອມທັງເຜີຍແຜ່ລະບຽບ ການຄຸ້ມຄອງຫ້ອງກວດພະຍາດເອກກະຊົນ ສະບັບປັບປຸງໃໝ່, ພາຍໃຕ້ການເປັນປະທານຂອງ ທ່ານ ດຣ ບົງສຸວັນ ພັນທະວົງສາ ຫົວ ໜ້າພະແນກ ສາທາລະນະສຸກແຂວງ, ມີຮອງຫົວໜ້າພະແນກ ສາທາລະນະສຸກ ແຂວງຄຳມ່ວນ, ແຂວງບໍລິຄຳໄຊ, ຫົວໜ້າສຸກສາລາ ແລະ ຫົວໜ້າຫ້ອງກວດພະຍາດ ເອກກະຊົນ ເຂົ້າຮ່ວມ.
ສຳລັບການເຜີຍແຜ່ ລະບຽບການຄຸ້ມຄອງ ຫ້ອງກວດພະຍາດເອກກະຊົນ ສະບັບປັບປຸງໃໝ່ນັ້ນ ຜູ້ເຂົ້າຮ່ວມໄດ້ຮັບຮູ້ກ່ຽວກັບ ປະເພດຂໍ້ຫ້າມຄື: ຫ້າມຫ້ອງກວດພະຍາດເອກະຊົນ ຕິດຕາມ ຄົນເຈັບເກີນ 12 ຊົວໂມງ, ຫ້າມຕັ້ງຮ້ານຂາຍຢາໃສ່ສະຖານທີ່ດຽວ ກັບຫ້ອງກວດພະຍາດເອກະຊົນ, ອະນຸຍາດໃຫ້ນຳໃຊ້ແຕ່ຢາຈຳເປັນພື້ນຖານ ຫລື ຢາຂະແໜງຊ່ຽວຊານ ສະເພາະທີ່ຈຳເປັນໃນການປິ່ນປົວ, ຫ້າມຂູດມົດລູກ, ເຮັດໝັນຢູ່ຫ້ອງກວດພະຍາດເອກະຊົນ ໂດຍບໍ່ໄດ້ຮັບອະນຸຍາດ ລວມທັງການນຳໃຊ້ເຕັກ ນິກປິ່ນປົວທີ່ເປັນອັນ ຕະລາຍຕໍ່ຄົນເຈັບ, ຫ້າມບໍລິການວາງ ແຜນຄອບຄົວ ຢູ່ຫ້ອງກວດພະຍາດ ເອກະຊົນ ຍົກເວັນຜູ້ທີ່ໄດ້ຜ່ານການອົບຮົມ ແລະ ມີໃບຢັ້ງຢືນ ອະນຸຍາດຈາກກະຊວງ ສາທາລະນະສຸກເທົ່ານັ້ນ, ຫ້າມໂຄສະນາ ທຸກຮູບການ ເພື່ອໃຫ້ຄົນເຈັບມາປິ່ນປົວນຳຕົນ, ຫ້າມຕົບແຕ່ງສະຖານທີ່ປິ່ນປົວ ແລະ ຈັດວາງປ້າຍໂຄສະນາ ທີ່ມີລັກສະນະການຄ້າ, ຫ້າມຂຽນບົດລາຍງານ, ອອກໃບຢັ້ງຢືນການປິ່ນປົວ ໂດຍສົມຮູ້ຮ່ວມຄິດກັບຄົນເຈັບ ຫລື ຄົນອື່ນທີ່ບໍ່ຖືກຕ້ອງ ຕາມຄວາມເປັນຈິງ, ຫ້າມສ້າງຕັ້ງຫ້ອງ ກວດພະຍາດ ເອກະຊົນຢູ່ສູນການຄ້າ, ຕະຫລາດ, ຮ້ານຂາຍຢາ ແລະ ສະຖານທີ່ອື່ນໆ ທີ່ກຳນົດໄວໃນກົດໝາຍ ແລະ ລະບຽບການ, ຫ້າມບໍ່ໃຫ້ດັດແປງຈາກຮູບເດີມຂອງຢາເຊັ່ນ: ຫ້າມບົດຢາເມັດ, ແກະໃສຊອງໃໝ່ ແລະ ອື່ນໆ ໃນເວລາຈ່າຍຢາໃຫ້ຄົນເຈັບ, ຫ້າມເອົາໃບອະນຸຍາດສ້າງຕັ້ງຫ້ອງກວດ ພະຍາດເອກະຊົນຂອງຕົນເອງ ໃຫ້ຄົນອື່ນເຊົ່າ, ຮ່ວມທຶນ, ຮ່ວມວິຊາການ ແລະ ອື່ນໆຢ່າງເດັດຂາດ ຫລື ໃນກໍລະນີເຈົ້າຂອງຫ້ອງ ກວດພະຍາດເສຍຊີວິດ, ຕິດຂັດວຽກງານບຸກຄົນອື່ນ ບໍ່ສາມາດນຳໃຊ້ ຫ້ອງກວດພະຍາດດັ່ງກ່າວ. ຖ້າຫາກມີຫ້ອງກວດພະຍາດ ເອກກະຊົນລະເມີດ ກົດລະບຽບດັ່ງກ່າວ ແມ່ນຈະ ບໍ່ອອກໃບອະນຸຍາດ ໃຫ້ຢ່າງເດັດຂາດ.
ເນື້ອໃນ: ຂປລ